Hraško, Igor, poslanec NR SR (2014-12-12):
Ďakujem pekne za slovo, pani predsedajúca. Máme tu ďalšieho ministra, ktorého sme sa rozhodli odvolávať, nehovorím, že rozhodli sme sa ho odvolať, pretože 83-členný jednofarebný valec si ho podrží tak či tak. Aj keď sú tu dôvody, nielen tento jeden, takisto ako pri cétečku, cétečko už bolo len tou poslednou kvapkou, a vieme, že nebol poslednou, pretože tie kvapky pribúdajú do toho pomyselného pohára trpezlivosti. Takisto aj ministerstvo dopravy má za sebou niekoľko káuz, myslím, že som ich spomínal pri odvolávaní Roberta Fica. Ministerstvo dopravy ich doteraz malo 11, tých, na ktorých sa prišlo a boli tuná spomínané. Toto je ďalšia, čiže je to v podstate v poradí už 12. kauza a opäť sa hovorí o netransparentnosti, o korupcii, o klientelizme, kto to urobil, ako to urobil, prečo to tak urobil. A veľmi zaujímavý je jeden fakt, že odvolávame tu dneska ministra Jána Počiatka, ale všetci vládni poslanci sa venujú tomu, ako to bolo kedysi v minulosti. No iné vám asi neostáva, lebo naozaj nemáte racionálne argumenty, ktoré by mohli vyvrátiť pochybnosti o takto spackanom tendri, kde nám môže ujsť 135 mil. len tak do ľuftu. A to nie je všetko, pretože tých financií nám do budúcnosti môže ujsť ešte viacej. Ale čo je komické, sa mi páči, keď sa čítajú faktické poznámky, ktoré dostanú vládni poslanci do svojich notebookov, prípadne na papieri, a keď čítajú niečo, čomu mnohokrát ani nerozumejú, to vidno z toho čítania toho textu. Takže je to skôr také komické. No ale keďže sa vedelo presne, kto pôjde do rozpravy, tak marketing už začal ťahať informácie a na každého z nich, aby bolo aspoň, bolo aspoň niečo čo povedať, že keď už nie k veci, tak aspoň ho obviníme za to, čo bolo v minulosti. To je tiež také dosť komické, ale skôr tragikomické, že máte tuná obhajovať ministra, ktorý pochybil, a keď ho neviete obhájiť, tak buď ho pošlite kdesi, alebo tu nevystupujte s takými ťahačkami z minulosti. Minister povedal, že všetci ste boli vo vláde. Ja som vo vláde nebol! V žiadnej vláde som ja doteraz nebol. Takže som nemal možnosť nič ovplyvňovať. Minister Počiatek tuná spomínal, ďakujem, že je tu, že dal si tento tender preveriť na Úrad pre verejné obstarávanie. Už tu zaznela pochybnosť o tom, že ako to, že sa dajú originál dokumenty na ÚVO a nevie sa vôbec, o čom ten tender celý bol. V každom prípade je zaujímavé, že v súčasnosti je ako prvý podpredseda Úradu pre verejné obstarávanie Andrej Holák. Andrej Holák bol pri nástupe ministra Počiatka do funkcie štátny tajomník aj spolu s pánom Palkom. Nebol štátnym tajomníkom, ba, za bývalej, áno, za bývalej vlády Roberta Fica, za bývalej vlády bol vedúci (reakcia z pléna), tak, vedúci služobného úradu na ministerstve dopravy, výstavby a regionálneho rozvoja a v súčasnosti je prvý podpredseda ÚVO. No môžeme len polemizovať o tom, aké bude stanovisko Úradu pre verejné obstarávanie, keď pravdepodobne posudok na celé toto verejné obstarávanie bude robiť bývalý kolega ministra, ktorý vlastne tú požiadavku na ÚVO zadal. No asi si nebudeme potápať svojich vlastných ľudí, nie? Tak ako sa to robí tu, že si vládni poslanci nepotopia svojho ministra, tak hádam bývalý kolega ministra alebo bývalý podriadený ministra si predsa nepotopí teraz ministra, keď je na kontrolnom orgáne. To je ohromne zaujímavé. A preto sa potrebujú klientelisticky dosadzovať ľudia do úradov, aby sa potom nemuselo prešetrovať dôkladne, aby sa potom nemohlo dospieť k takému záveru, že, áno, jednoznačne ministerstvo pochybilo alebo NDS-ka pochybila, alebo konkrétni ľudia pochybili a ideme vyvádzať konkrétnu zodpovednosť. Ono to tak funguje. A to, že sa všetko deje v súlade so zákonom, to som hovoril takisto pri odvolávaní Roberta Fica. Áno, zákony sa nastavia tak, že všetko sa deje v súlade so zákonom. Aj tender sa nastaví tak, verejné obstarávanie, aby tomuto vyhovovala len určitá skupina. A údajne sa to robí tak, že sa vyberie jeden, ktorému sa to povie dopredu, potom sa k tomu priberú ďalšie fiktívne nejaké firmičky, ktoré potom buď odstúpia, alebo nedajú všetky podklady k tomu, aby vlastne toto verejné obstarávanie pre nich bolo platné, čiže budú odtiaľ odstránení, a ostane len ten jeden, ktorý si potom, a ešte dajú nadhodnotenú cenu, aby ten naoko, ktorému to má byť priklepnuté, vyzeral byť najlacnejší. Údajne sa to vraj takto deje. Ja som ešte žiadne verejné obstarávanie nerobil, ani som žiadne nekontroloval, takže neviem. Ale toto sú informácie, ktoré sa k nám dostávajú, že takéto hňupariny sa na Slovensku robia. A robia sa pod rúškom vládnej strany SMER. Že prečo nepadlo trestné oznámenie? No ja sa čudujem, prečo nepadlo ešte trestné oznámenie, aj za bývalej vlády, aj tej predchádzajúcej, aj za tej predpredchádzajúcej? Prečo ešte nikto nebol obvinený a nesedí v base? Lebo to by asi zrejme spustilo lavínu zatvárania, pretože ten by povedal na toho, ten by povedal na toho, henten na toho, lebo všetci na seba všetko vedia, alebo každý na niekoho niečo. Len teraz je to už naozaj sofistikované okrádanie v bielych golierikoch, všetko sa deje v súlade so zákonom. Je to hnus! Čudujem sa, a teraz za chvíľku vystúpi kolega Blanár v rozprave, treba nám opravovať cesty vo vyšších územných celkoch. Každý sa sťažuje, že nie, teraz sa dávalo mýto na jednu úroveň, resp. teda daň z motorových vozidiel, každý narieka, že ako je málo peňazí na opravu ciest. Uhhh, tu máte 135 mil., ktoré mohli byť na to využité. Ďalšie peniaze, ktoré sa strácajú v rozpočte, aj tie mohli byť využité na opravu ciest. Prečo teraz nevyskakujete tri metre dvadsať do ľuftu?! Veď tu ide o peniaze občanov Slovenskej republiky. Vám to nevadí, že takto sa strácajú peniaze a idú niekomu do vrecka, komu, ani nevieme komu? Tie peniaze mohli byť využité na rozvoj Slovenska. Mohli byť využité na lepenie dier na cestách, na výstavbu nových ciest, na rekonštrukcie škôlok, škôl. A takto tie peniaze utekajú do ľuftu. A vám to nevadí. Nevadí, pretože ste bez chrbtovej kosti. Bezcharakterne a ešte tuná idete obhajovať neobhájiteľné. A toto je problém. A toto nie je všetko. Chystá sa tu na Slovensku ešte ďalšia veľká lumpáreň. Ale o tej možno neskôr, pretože to bude ďalší dôvod na odvolávanie ministra dopravy. Pretože uvidíme, ako sa celá situácia vyvinie. A keď toto nebude dobrý dôvod, dôvod, ktorý má hodnotu 135 mil., tak možno 500-miliónový dôvod už bude väčší a relevantnejší. Necháme sa prekvapiť, lebo ešte vždy sa tu nájdu ľudia, ktorí chcú okrádať štát pod rúškom akýchsi tendríkov, výberov, náhodných dokumentov, ktoré si vie hockto napajchľovať a ešte za to dostane zaplatené. Poprosím vládnych poslancov, aby sa neuchyľovali k tomu, odbočovať od témy a vracať sa niekde k minulosti, pretože už nefunguje také, že aj vy ste, tak aj my môžeme. Či ako to má fungovať? Vyhraj voľby, môžeš všetko?! Ak ste vedeli o tých lumpárňach, mali ste konať vtedy, keď ste mohli. Ste teraz pri moci, tak konajte! Ak nie, tak o tom len nerozprávajte. My tu teraz odvolávame aktuálneho ministra, ktorý je aktuálne zodpovedný za svoj rezort. A ak ho neriadi dobre, má byť odvolaný. Toho už mal dávno odvolať premiér. Ale veď máme svoje figúrky, ktoré sú vo veľkom smeráckom divadle nastoknuté, tak musia niečo zniesť. Niektorých figúrok sme sa už zbavili, ale zákulisie ostáva to isté. Len za špagátiky ťahá vždy niekto iný, aby sa všetky bábky stihli obriadiť. Relevantný dôvod je na odvolanie ministra a ja budem zaň hlasovať.